‘Mugabe sal uit die graf regeer’Robert en Grace Mugabe. Argieffoto: GCIS Grace Mugabe, presidentsvrou van Zimbabwe, het gesê haar man, pres. Robert Mugabe, is onvervangbaar en sal voortgaan om die land te regeer, selfs uit sy graf. Grace het Woensdag duisende Zanu PF-ondersteuners by die Robert Mugabe-plein in Harare toegespreek tydens ŉ optog ter ondersteuning van Mugabe se kandidaatskap vir die 2018 presidensiële verkiesing. “Jy [Mugabe] is gekies en tersyde gestel omdat jy spesiaal is. Toe sanksies begin het, het ons moeilike tye in die gesig gestaar, maar danksy jou konsekwentheid en beginsels het mense geweet jy staan vir die waarheid asook vir Zimbabwiërs en Afrikane. As die vroueliga ondersteun ons jou vir 2018; ons soek jou as die lewenspresident, jy is onvervangbaar. Ons sal jou ons leier maak, selfs in jou graf in die heldeakker,” het sy gesê. Sy het voorts gesê Mugabe is deur God gekies omdat hy ŉ lojale, beginselvaste leier is wat geliefd is onder mense van Zimbabwe en Afrika in geheel. Grace het gesê die sukses van die optog is ŉ teken van eenheid onder die jeug van die Zanu-PF en hul gretigheid om van ŉ bevrydingsoorlogheld te leer. Sy is wel bewus van die jeugdiges se griewe, maar die land se vordering word belemmer deur “die onwettige sanksies wat deur die land se teenstanders opgelê is”.